Atgal į gamtą

Atgal į gamtą () – 2007 m. amerikiečių drama, režisuota Šono Peno. Sukurta pagal Džono Krakauerio dokumentinę knygą tokiu pat pavadinimu. Filmas pasakoja apie Kristoferį MakKendlesą, kuris metė įprastą gyvenimo būdą ir išvyko į laukinę Aliaskos gamtą.

Siužetas 

Kristoferis MakKendlesas, kurį vaidina Emilis Hiršas, pabaigė universitetą ir tėvai iš jo tikisi tradicinio gyvenimo būdo, karjeros. Tačiau jaunuolis bodisi visuomenės materializmu, veidmainiškumu, kontrole. Jis sunaikina visas savo kreditines korteles, santaupas perveda labdarai ir savo senu automobiliu niekam nepranešęs iškeliauja į laukinę gamtą. Dykumoje jo automobilį apgadina potvynis ir jis, sudeginęs paskutines santaupas, toliau keliauja autostopu. Kristoferis pasivadina Aleksandru Supertrampu, sutinka įvairių įdomių žmonių, mėgaujasi laukine gamta. Galiausiai jis pasiekia savo svajonių tikslą – Aliaską. Ten jis aptinka apleistą autobusą ir jame įsikuria – jis maitinasi sumedžiotais paukščiais ir graužikais, gėrisi gamta, rašo dienoraštį. Kristoferis galiausiai supranta, kad tikras džiaugsmas yra tas, kuriuo gali pasidalinti su kitais, ir nusprendžia grįžti į civilizaciją. Tačiau jis atranda, kad upė, kurią kirto ateidamas, dabar smarkiai patvinusi, todėl priverstas grįžti. Jis kenčia nuo bado, o vėliau apsinuodija uogomis ir galiausiai miršta.

Aktoriai 
 Emile Hirsch – Christopher McCandless/Alexander Supertramp, 23 metų jaunuolis, besibodintis materialistine visuomene
 Marcia Gay Harden – Billie McCandless, Kristoferio motina
 William Hurt – Walt McCandless, Kristoferio tėvas, NASA inžinerijos specialistas
 Jena Malone – Carine McCandless, Kristoferio jaunesnioji sesuo
 Catherine Keener – Jan Burres, hipė su savo draugu keliaujanti po JAV
 Brian H. Dierker – Rainey, hipis su Jan keliaujantis po JAV
 Vince Vaughn – Wayne Westerberg, kombainininkas, pas kurį uždarbiavo Kristoferis
 Zach Galifianakis – Kevin, ūkio darbininkas
 Kristen Stewart – Tracy Tatro, mergina, su kuria Kristoferis susipažįsta Slab Sičio bendruomenėje
 Hal Holbrook – Ron Franz, senolis, su kuriuo kurį laiką Kristoferis gyvena
 Thure Lindhardt – Mads, vyriškis, kurį Kristoferis sutinka prie Kolorado upės
 Signe Egholm Olsen – Sonja, Madso draugė
 Jim Gallien – save patį, vyras, pavežęs Kristoferį iki Stampede Road ir paskutinis jį matęs gyvą
 Leonard Knight – save patį, Išsigelbėjimo kalno „šventyklos“ įkūrėjas

Įvertinimas 

Filmas susilaukė daug teigiamų kritikų įvertinimų ir apdovanojimų:
 Auksinis gaublys – už geriausią originalią dainą (Eddie Vedder – „Guaranteed“)
 Gotham Awards – geriausias filmas
 Mill Valley filmų festivalis – geriausias aktorius (Emile Hirsch)
 Palm Springs tarptautinis filmų festivalis – metų režisierius (Sean Penn) ir kylančios žvaigždės apdovanojimas (Emile Hirsch)
 JAV kino kritikų taryba – puikiausias pasirodymas (Emile Hirsch)
 Romos filmų festivalis žiuri apdovanojimas (William Pohlad, Art Linson, Sean Penn)
 San Paulo tarptautinis filmų festivalis – geriausias filmas užsienio kalba (Sean Penn)

Taip pat filmas buvo nominuotas 2 „Oskarams“ ir eilei kitų apdovanojimų.

Garso takelis 

Filmo garso takelio dainas atliko pagrindinis grupės „Pearl Jam“ vokalistas Eddie Vedder ir Jerry Hannan. Vedder pelnė „Auksinio gaublio“ apdovanojimą už geriausią originalią dainą „Guaranteed“. Garso takelio muziką parašė Michael Brook ir Kaki King. Kino teatro anonso gale skambanti muzika yra „Acts of Courage“, sukurta „X-Ray Dog“, kompanijos kuriančios muziką daugeliui kino filmų anonsų.

2007 filmai
JAV filmai
Dramos